ธกส.ปักธงระดมเงินขายสลาก3.5หมื่นล.
ธ.ก.ส.เล็งออกสลากชุดใหม่ดูดเงินเข้าแบงก์ 3.5 หมื่นล้านบาท
18 ก.ค. 2555

ธ.ก.ส.เล็งออกสลากชุดใหม่ดูดเงินเข้าแบงก์ 3.5 หมื่นล้านบาท
นายลักษณ์ วจนานวัช ผู้จัดการธนาคารเพื่อการเกษตรและสหกรณ์การเกษตร (ธ.ก.ส.) เปิดเผยว่า หลังจากที่ ธ.ก.ส. เปิดจำหน่ายสลากออมทรัพย์ทวีสิน ชุดกล้วยไม้พระนาม ตั้งแต่วันที่ 15 มิ.ย. 2555 ที่ผ่านมา จนถึงล่าสุดเป็นเวลา 1 เดือน พบว่ามีผู้มาซื้อสลากไปแล้วเกือบ 3 หมื่นล้านบาท จากเป้าหมาย 3.5 หมื่นล้านบาท
ทั้งนี้ ช่วงครึ่งหลังของปี ธ.ก.ส. เตรียมออกสลากทวีสินชุดใหม่อีก 3.5 หมื่นล้านบาท เพื่อมาไถ่ถอนสลากที่ครบกำหนดจำนวน 2 หมื่นล้านบาท ที่เหลือ 1.5 หมื่นล้านบาท เพื่อระดมทุน โดยได้รับเกียรติจากศิลปินแห่งชาติ 3 ท่านมาวาดรูปเพื่อพิมพ์ในสลาก คือ อาจารย์เฉลิมชัย โฆษิตพิพัฒน์ อาจารย์ปรีชา เถาทอง อาจารย์ปัญญา วิจินธนสาร
สำหรับสลากชุดใหม่นี้ยังไม่ได้กำหนดอัตราดอกเบี้ยและของรางวัล โดยจะขอติดตามสถานการณ์ดอกเบี้ยและการแข่งขันระดมเงินฝากของแบงก์ต่างๆ ในช่วงออกสลากก่อนว่ามีการแข่งขันยังไงบ้าง
นายลักษณ์ กล่าวว่า ประชาชนยังมีเงินเหลือที่พร้อมจะออมมาก เห็นได้จากความนิยมในการซื้อสลากที่หมดในพริบตา ในส่วนของ ธ.ก.ส. เองไม่ได้ให้ดอกเบี้ยในอัตราที่สูงมาก โดยสลากออมสินชุดกล้วยไม้เปิดรับฝากหน่วยละ 500 บาท เมื่อฝากครบกำหนด 3 ปี จะได้รับดอกเบี้ยหน่วยละ 22.50 บาท คิดเป็นดอกเบี้ย 1.50% ต่อปี แต่ผู้ซื้อมีสิทธิถูกรางวัลถึง 36 ครั้ง ตลอดระยะเวลาการฝาก รางวัลใหญ่สุดคือ เงินสด 20 ล้านบาท
ปัจจุบัน ธ.ก.ส. ขยายวงเงินสินเชื่อทุกปี โดยปี 2554 มีสินเชื่อใหม่ 4.93 แสนล้านบาท ยังไม่นับรวมสินเชื่อโครงการจำนำสินค้าเกษตร 1.38 แสนล้านบาท ทำให้สิ้นงวดปีบัญชี 2554 มีสินเชื่อรวม 7.75 แสนล้านบาท